ዝሓለፍናዮ ናይ ቃልሲ ጉዕዞ                                                                           
መንጠሪ ባይታ መጻኢና እዩ !      

ብተስፋማርያም ሓጎስ

ህዝቢ ኤርትራ ንልዕሊ ሓደ ኣብ ትሕቲ ዝተፈላለዩ ገዛእቲ ሓይልታት ንኽትዝክሮም ዘስካሕክሑ ግፍዕታት ኣሕሊፉ እዩ። ኣንጻር መሳፍንቲ ኢትዮጵያን ቱርካዊ መግዛእትን ብፍኑውን ብተናጸልን ተቓሊሱን መኪቱን መስዋእቲ ከፊሉን  እዩ።
ኣብ መሬት ኤርትራ እግሮም ዘንበሩ ገዛእቲ ሓይልታት ህዝቢ ኤርትራ ኣሜን ኢሉ ክጸዓደሎም ብዘይ ምኽኣሉ፣ ተዋጽኣና ኢሎም ዝሓሰብዋ ንህዝቢ ብሃይማኖትን ቀቢላን ኣውራጃን ከፋፊልካ ነንሓድሕዱ ከም ዝናቖት ምግባር እያ ኔራ ክሳብ ዕለተ ሞቶም ከኣ ይጥቀሙላ  ኔሮም። እዚ ሕማም እዚ ብቐሊል ዝፍወስ ሕማም ኣይኮነን፣ ምዕቡል ዝኾነ ሕክምና ዘድልዮ ሕማም እዩ። ኣብ መላእ ኣፍሪቃ እቶም ኣብ መፋርቕ መበል ዓሰርተው ትሽዓተ ክፍለ ዘመን ኣብ  እግሮም ዘንበሩ ጸዓዱ ነዛ ሕማም እዚኣ እዮም ኣጸቢቓ ሱር ከም እትሰድድ ዝገበሩን ክሳብ ሎሚ ውን ገና ብጋህድን ብስዉርን ከም ትጥጥዕ ዝገብርዋ ዘለዉ። ህዝቢ ኣፍሪቃ ነዛ ሕማም እዚ ዘጥፍእ መድሃኒት ክረክብ ብዘይ ምኽኣሉ ፣ እቶም ቅድም ብገፊሕ ማዕጾ ኣትዮም ንህዝቢ ኣፍሪቃ ናብ ባርያ ቀይሮም ሃብቲ ኣፍሪቃ ብዘይ ገደብ ዝግሕጡ ዝነበሩ ኤውሮጳውያን ኣብ ካላኣይ ኲናት ዓለም ብዝወረዶም ሰፍ ዘይብል ዕንወት ንተቓውሞ ኣፍሪቃውያን ክምክትዎ ዓቕሚ ስለ ዝወሓዶም ካልእ ሓድሽ ተንኮል ብምምሃዝ ብኢድ ኣዙር ንህዝቢ ኣፍሪቃ ክገዝእዎ ወሰኑ። ኣገልገልቶም ዝነበሩ ኣብ ስልጣን ኮፍ ኣቢሎም ንህዝቢ ኣፍርቃ ካብ ባንዴራ ምንብልባል ዘይሓልፍ ነጻነት ሂቦም ብመስኮት ንኣፍሪቃ ምግዛእን ሃብቲ ኣፍሪቃ ምግሓጥን ተተሓሓዝዎ።
መግዛእቲ ጥልያን ኣብ ኤርትራ እግሩ ኣእትው ምስ ኣበለ ተቓውሞ ህዝቢ ብኹሉ መኣዝናት ስለ ዝበርትዖን ንህዝቢ ኤርትራ ብዓሌት ብኣውራጃን ቀቢላን ሃይማኖትን ጎጃጂሉ ሓድነቱ ከም ድዝረግን ዘይፈተኖ ፈተና ኣይነበረን። ነቲ ሓደ ቋንቋን ባህልን ዝውንን ኣብ ሰለስተ ኣውራጃ ዝነበረ ብሄር ነንሓድሕዱ ከም ዘይሳነን ብዓይኒ ጽልኢ ከም ዝረኣአ ንምግባር ብዙሕ ጽዒሩ እዩ። ዋላ እኳ ከምቲ ዝደለዮ እንተ ዘይኮነሉ እቲ ስምብራትሲ ገዲፉ እዩ። ድሕሪ መግዛእቲ ጥልያን ዝሰዓቡ መግዛእቲ እንግሊዝን ሃጸያዊ ስርዓት ኢትዮጵያን ውን ነዚኣ ክጥቀሙላ ለይትን ቀትርን ኣስሚሮም ሰሪሖም እዮም። ህዝቢ ኤርትራ ነታ ብዓመጽ ዝተነፍገቶ ነጻነቱ ንምምላስ ብሰላማዊ መንገዲ ክሰልጦ ስለ ዘይከኣለ ብረት ኣልዒሉ ክቃለስ ምስ ጀመረ ውን እዚ ብመግዛእቲ ዝተዘርአ ሕማም ደድሕሪኡ ስዒብዎ እዩ። በዝን ካልኦት ምኽንያታትን ከኣ  እቲ ሰውራ  ኣብ ክልተ ውድብ ተመቒሉ። ኣብዚ ክፍለጥ ዝደልዮ ክልቲኦም ውድባት ደሞም ከፊሎም ነጻነት ንምምጻእ በረኻ ዝወፈሩ እምበር ከብቲ ክሽቅጡ  ኣይኮኑን ወጺኦም።
ነዚ ጸላኢ ዘሪእዎ ዝኸደ ዓሌታውን ቀቢላውን ኣውራጃውን ሃይማኖታዊ ሕማማትን ንምጥፋእ ነቲ ሰውራ ውን ቀሊል ብድሆ ኣይነበረን። መሪሕ ውድብ ህዝባዊ ግንባር ግን ነዚ ከቢድ ብድሆ ብደሙን ኣዕጽምቱን ከጥፍኦ ክኢሉ። መሪሕ ውድብ ህዝባዊ ግንባር ዝኣተዎ ሕብረተ ሰብ ኤርትራ ፣ ኣብ ልዕሊ ህዝቢ ኤርትራ ዝዘንብ ኣድራጋ ጠያይቲ ሃይማኖት ኣውራጃ ዓሌት ቀቢላ ከይፈለየ እዩ ንህዝቢ ኤርትራ ዝቐትል፣ ንሕና ንመግዛእታዊ ሓይሊ ስለ ዘይነድልዮ ብኣልማማ ከጽንተና እዩ ተበጊሱ ዘሎ እሞ ንሕና ከኣ ብኣንጻሩ ዓሌት ቀቢላ ኣውራጃ ጓል ወዲ ከይፈሌና ብሓደ ኮይንና ንጸላኢ ካብ ሃገርና ሓግሒግና ከነውጽኦ ከም ዘለና ንህዝቢ ብግቡእ ስለ ዝወደቦን ዘንቅሖን ዘዕጠቖን ነቲ ናይ ምሉእ ዓለም ናይ ኣጽዋርን ሰብን ደገፍ ዝነበሮ ብዕስራ ዕጽፊ ዝተዓጻጸፈና ጸላኢ ካብ ሃገርና ሓግሒጉ ከውጽኦ ክኢሉ። እወ ንጸላኢ ካብ ሃገርና ሓግሒግና ከነውጽኦ እንተ ኮይንና ሓይሊ ክህልወና ኣለዎ፣ ሓይሊ ንክህልወና ሓድነትና ክጸንዕ ኣለዎ። ሓድነትና ሓይልና እዩ፣ እዚ ከኣ ኣብ ግብሪ ርኢናዮ ኢና። መሪሕ ውድብ ህዝባዊ ግንባር እዚ መትከል እዚ ኣብ ህዝቢ እንተ ዘየስርጽ ነጻነት ኤርትራ ጋህዲ ክኸውን ኣይምኸኣለን። ተጋዳላይ ብስሙ ወይ ሳጉኡ እዩ ዝጽዋዕ ኔሩ እምበር እታ ስም ኣቦ እኳ ንጋዳ። ኣበይ እዩ ዓድኻ፣ ካበየናይ ኣውራጃ ኢኻ ዝብሉ ሓረጋት ኣብ መሪሕ ውድብ ህዝባዊ ግንባር ፍጹም ኣይፍለጡን እዮም ዋላ ትሕቲ ልሳንካ ውን ኣይተድምጾምን ኢኻ። እዚ ክብል ከለኹ ግን ሓደ ሓደ ኣዝዮም ዝተበከሉ ፍጹም ካብዚ ሕማም እዚ ክፍወሱ ዘይክእሉ ከም ዝነበሩ እዚ ኩልና ክንፈልጦ ዘለና ሓቂ እዩ። ነጻነትና ንምጉንጻፍ ዓሰርተታት ኣሽሓት  ለይለይ ዝብሉ ኣባጽሕን ጎራዙትን መስዋእቲ ከፊልናን ዓሰርተታት ኣሽሓት ኣካሎም ከፊሎም ሰንኪሎም እዮም። ሳላ መስዋእትን ስንክልናን ጀጋኑና ኤርትራ ነጻ ኮይና ንዘመናት ነጻነት ተነፊጋቶ ዝነበረ ህዝቢ ኤርትራ ናይ መግዛእት ጸሊም መጋረጃ ተተርቢዑ ናይ ነጻነት ጸሓይና መሊኣ በሪቓ ። ኣብዛ ዕለት እዚኣ ታሕጓስ ህዝቢ ኤርትራ ክትገልጾ ቃላት ይኹን ዓቕሚ ሰብ ኣይርከብን። ንመስዋእቲ ሓላላት ደቁ ብዕልልታን ዓወት ንሓፋሽን ብምባል እምበር ብብኽያትን ዋይዋይታን ኣይገለጾን።
ነጻነት ኤርትራ ክዉን ክገብር ዝኸኣለ መሪሕ ውድብ ህዝባዊ ግንባር እዩ። ህዝባዊ ግንባር ክለዓል እንከሎ መላእ ኣፍሪቃ ጥራይ ዘይኮነስ መላእ ዓለም እዩ ዝገርሞ፣ እቲ ምንታይሲ በይኑ ኣንጻር ሽሾ ጸላኢ እሞ ናይ ክልተ ርእሰ ሓያላን ዓለምናን ሰዓብተንን ምሉእ ዘይጉዱል ሰብኣውን ንዋታውን ሓገዝ ዘለዎ ጸላኢ ብኣዝዩ ውሑድ ዓቕምን ብዘይ ናይ ማንም ሓገዝን ክስዕር ዝኽእል ህዝብን ውድብን ኣብ ዓለምና ተራእዮም ስለ ዘይፈልጡ ኣዝዮም እዮም ዝግረሙ። እዚ ተኣምር ክፍጸም ዝኸኣለ ከኣ መሪሕ ውድብ ህዝባዊ ግንባር ብቐዳምነት ንደቀንስትዮ ኣብቲ ቃልሲ ግቡእ ቦትአን ብምትሓዙን ንሓፋሽ ህዝቢ ኤርትራ ከኣ ሓፋሽ ይወደብ ይንቃሕ ይዕጠቕ ኣብ ዝብል መርሓ ስለ ዘእተዎን ህዝቢ ከም ባሕሪ ተጋዳላይ ከኣ ከም ዓሳ ኮይኖም ነቲ ቃልሲ ስለ ዘካየድዎን ዝመርሕዎን እዩ ክዉን ክኸውን ዝኸኣለ። ኣብ ነፍሲ ወከፍ ትርብዒት መሬት ኤርትራ ካብ ትሽዓቲኤን ብሄራት ካብ ክልቲኡ ሃይማኖታት ካብ ኩለን ኣውራጃታት ተሰዊኦም ቆሲሎምን ሰንኪሎምን ኣብ ከርሲ እታ መሬት ከኣ ኣዕሪፎም ኣለዉ። ህዝቢ ኤርትራ ካብ ጻት ንጻት ምስ መሪሕ ውድቡ ህዝባዊ ግንባር ኣብ ጎድኒ ጀጋኑ ደቁ ኮይኑ ተቓሊሱን ተሰዊኡን ሰንኪሉን እዩ። ህዝቢ ኤርትራ ሓንቲ እያ ሃገሩ፣ ንሳ ከኣ ኤርትራ ትበሃል ዜግነቱ ውን ሓንቲ እያ ንሳ ከኣ ኤርትራውነት እያ።  ኣውራጃዊ ፣ ቀቢላዊ ሃይማኖታዊ ዜግነት የብልናን። ነፍሲ ወከፍ ኤርትራዊት ስድራ ኣብ ኩለን ኣውራጃታት ደቃ በጃ ከፊላትሉ እያ ፣ ስለዚ ነፍሲ ወከፍ ኣውራጃ ንኹሉ ኤርትራዊ ማዕረ እያ ትብጽሖ። ከምኡ ጌርና እንተ ዘይንቃለስ ኤርትራ ትበሃል ነጻ ሃገር ኣብ ዓለም ኣይምሃለወትን። ንነፍሲ ወከፍና ፈቲና ጸሊእና ትማል ነጻነት ዘምጸአን ህላወ ሃገር ዝዓቀበን ሓድነትናን ጽንዓትናን ተወፋይነትናን ምዃኑ ክንፈልጥ ኣለና።
ነጻነትና ዘይተዋሕጠሎም ጸላእትናን ነጻ ሃገር ወኒንና ክንነብር ከም ዓንዴል ዝመረሮም ሰብ ፍሉይ ረብሓ ምዕራባውያን መንግስታትን መራሒቶም ኣሜሪካን ኣብ ጎድኒ ጸላኢና ኮይኖም ስንቅን ዕጥቅን ፖለቲካዊ ደገፍ ሂቦም ነታ ብደምና ዘምጻእናያን ብደምና ብዘይ ምቍራጽ እትበርህ ናይ ነጻነት ቀንዴልና ሓንሳብን ንሓዋሩን ንምጥፋእ ኲናት ወሊዖሙልና። እታ ነጻነት ዘምጸአት ሓድነትናን ጽንዓትናን ገና ኣብ ቦትኣ ስለ ዘላ ከኣ ንሽሾ ጸላእቲ ረመጽ ኩዒና ብዓወት መሰስ ኢልና። ጸላእትና ሓይልና ኣብ ሓድነትና ዝሰረተ ምዃኑ ኣጸቢቖም ስለ ዝተረድኡ ንምዝራጋ ኮነ ኢሎም ክሰርሑላ ተበገሱ። እዚኣ ከኣ ንህዝቢ ኤርትራ ብኣውራጃን ሃይማኖትን ንሓድሕዱ ከም ዝተፋነንን ከም ዝናቖትን ምግባር እያ። ብኢትዮጵያ ኣቢሉ ንዝተሰደ መንእሰይ በዛ ሕማም እዚኣ ለኺፍካ ናብ ፈቐዶ ምዕራብ ሃገራት ከም ዝስደድ ምግባር እያ። ንገሊኡ መንእሰይ ብስም ሃይማኖት ዲቁናን ቅሽነትን እናሃብካ ንደገ ምስድዳድ እሞ ኣብኡ ብዛዕባ ሃይማኖት ክሰብኽን ጉዳይ ሃገሩ ክርስዕን ንመንግስቲ ከጸልምን ከካፍእን ከም ዝውዕል ምግባር እዩ ኔሩ።ንወያነ እዚ እከይ ውጥን ሰሪሑላ ደኾን ይኸውን ?  ኣብ ደገ እንታይ ይግበር ኣሎ በዓል መን ብኣውራጃዊ ሕማም ተበኪሎም ንህዝቢ ብኣውራጃ ክፈላልዩ ይውዕሉ ኣለዉ፣ በዓል መን ንኣብያተ ክርስትያናት ክጎጃጅሉን ሓድሕድ ከናቝቱን ይውዕሉ ኣለዉ፣ ንዓና ነቶም ኣብ ደገ ዘለና ናይ ኣደባባይ ምስጢር እዩ። ጽቡቕ ጌርና ሓደ ብሓደ ንፈልጦም ኢና። ኣብ ፈቐደኡ ህግደፍ ፋሺሽቲ፣ ህግደፍ ሓራዲ ጎማዲ አረ እቲ ኣዝዩ ዝገርምሲ ኣብ ልዕሊ ደቂ ሓደ ኣውራጃ ኣነጻጺሮም ኣስማት እናጠቐሱ ከጸልሙ ክትሰምዕ ከሎኻ ድንጹው እዩ ዝብለካ። ሎሚ ኣብ ድያስፖራ ኣውራጃዊ ሕማም ካብ ዝኾነ ይኹን ግዜ ንላዕሊ ሰፊሑን ገኒኑን ይርከብ። እዞም ሰባት እዚኣቶም ዓቕልን ትዕግስትን ህዝባዊ ግንባር ፍርሒ ድዩ መሲልዎም ? ነቶም ጀጋኑ ሰብ ድርብ ሓሞት ንኽልተ ርእሰ ሓያላን ዓለምና በብእብረ ኣላሽ ዘበሉ ከመይ ጌሮም ከጸልምዎም ይህቅኑ ? እዚ ገበን ምዃኑን ጽባሕ ከም ዘሕትቶምን ኣይፈለጡን ደኾን ኮይኖም ? ዶስ ህዝባዊ ግንባር ኣበይ ከይተርክበልና ዝብል ኣተሓሳስባ ስለ ዘለዎም እዮም ! ኢድ ህዝባዊ ግንባር ተመጣጢ እዩ ኣብ ኩሉ ንሱ ዘየርከበሉ ኩርናዕ ኣብዛ ዘለናያ ዓለም የሎን። ብጭፍራ ወያነ ተዓሲቦምን ተመዊሎምን ንህዝብን መንግስትን ኤርትራ ከጸልሙን ከዳኽሙን፣ ንመንእሰይ ኤርትራ ብሓሶት ሓቢሎም ግደ ሞትን ስደትን ዝገበሩ ከዳዓት ደቂ ሃገር ሕጂኸ ተረፍ ሸሓኒ ወያነ ብልዕ ኔርካ ምስ ወያነ ሓቢርካ ካብ ሙማት ምምላጥ ይህሉዶ ይመስለኩም ? ወያነ ኣብቲ ባዕላ ናባና ዘቕንዓቶ ሓዊ ናብኣ ተጠውዩ ኣብኡ ሓሪራ ክትጠፍእ ምዃና መንግስቲ ኤርትራ ኣቐዲሙ ነጊርዋ ኔሩ እዩ። እነሆ ከኣ ሕጂ ጸሓያ ዓሪባ ኣብታ ናይ ዘለኣለም ስፍራኣ ትኸይድ ኣላ። እቶም ብወያነ ዝተዓሰብኩም ኣንጻር ህዝብን መንግስትን ኤርትራ ሃለውለው ክትብሉ ዝኸረምኩም ሕጂ እንታይ ይሓይሽ ? ዝሓይሽ ነየለ ምስ ወያነ ሕርር ኢልካ ምጥፋእ እምበር።
ከም ህዝቢ ንልምዓትን ዕብየትን ሃገር ዝተፈላለየ ኣተሓሳስባን መደባትን ኣጀንዳታትን ክህልወና የርብሓና እምበር ኣየጥፍኣናን እዩ። እዚ ግን ኢሂን ምሂን እናተበሃሃልካ ኣብ ሃገርካ ንሃገርካ ኣብ ኩሉ ጽፍሕታት እናሰራሕካ ደኣ እምበር ኮሪኻን ካብ ሃገር ኮብሊልካ ምስ ጸላኢ እዩ ዝበሃል ወጊንካ ሃገር ኣብ ምዕናው ለይትን ቀትርን እናሰራሕካ ተቓዋሚየ ምባል ብዝኾነ ይኹን መለኪዕታት ቅቡል ኣይኮነን። እዚ ክድዓት ደኣ እምበር ተቓውሞ (Oposition ) ኣይኮነን። ተቓውሞ ዝበሃል ንምዕባለን ዕብየትን ሃገርን ህዝብን ንምስራሕ ዝተፈላለየ ሓሳባትን ኣጀንዳታትን ሒዝካ ትቐርብ፣ እዚ ከኣ ኣብ ውሽጢ ሃገርካ ኣብ ኩሉ ጽፍሕታት እናሰራሕካን ሃገራዊ ግቡእካ እናኣማላእካን እዩ ዝካየድ። ካብ ሃገር ኮብሊልኩም ፣ ኣንጻር መንግስትን ህዝብን ለይትን ቀትርን ክትግዕሩ እናወዓልኩም ፣ ኣብ ፈቐዶ ሃገራት ንመንግስቲ ኤርትራ ኣጥፍኡልና እናበልኩም  ሰላማዊ ሰልፊ ክትገብሩ እናወዓልኩም፣ ጉዳይ ሃገር ከም ዘይምልከተኩም ንጎድኒ ገዲፍኩም ንጥፍኣት ሃገር ምስ ጸላእቲ ዝወገንኩም ብምንታይ መዐቀኒ ኢኹም ተቓወምቲ ክትበሃሉ ? ንስኻትኩም ከዳዓት ጸረ ሃገርን ህዝብን ኢኹም እትበሃሉ ። ከዳዓት እንታይ እዩ ፍርዶም  ዝጠፍኣኩም ኣይመስለንን።ነጻነትና ከም ናይ ካልኦት ኣፍሪቃውያን ነጻነት ኣይኮነን፣ ነፍሲ ወከፍ ስድራ ገሊኣ ሾመንታ ደቃ ገሊኣ ሓምሽተ ደቃ ገሊኣ ሓደን ድርካባን በጅያ ንነብሳ መስዋእቲ ደቀይ ኣብ ነጸላይ ክቕበሎ ኢላ ደድሕሪ ደቃ ኣብ መጋርያ ኲናት እናተደቕደቐት ተቓሊሳ እያ ናጽነት ተረኺባ እምበር ኣብ መጋባኣያ ተሟጒትና ኣየምጻእናያን ! ብነጻነት ኤርትራ ምልጋጽ ብህዝቢ ኤርትራ ምልጋጽን ነቶም ልዕሊ ሚእቲ ሽሕ ኣብ ምምጻእ ናጽነትን ምውሓስ ናጽነትን  ዝተበጀዉ ሰማእታትና  ነተን ዝተረፋ ደሞም ከም ዝጸራ ምግባርን ምጕዳእን  ምዃኑ ነፍሲ ወከፍ ኤርትራዊ ክፈልጥ ይግባእ ! ኣብ ፈቐዶ ናይ ምዕራብ ሃገራት ኮይንኩም ንመንግስቲ ኤርትራ ኣጥፍኡልና እኛበልኩም ንጥፍኣት ኤርትራን ህዝቢ ኤርትራን ላዕልን ታሕትን ትብሉ ዘለኹም ከዳዓት ደቂ ሃገር ኣይፋልኩም ! ንህዝቢ ኤርትራ ትዕግስቱ ኣይተወድእዎ ! ካብኡ ሓለፈ ተረፈ ግን መልሲ ህዝቢ ኤርትራን መንግስቲ ኤርትራን እንታይ ከም ዝኸውን ምንጋር ዘድልዮ ነገር ኣይኮነን።
ንፍሲ ወከፍና ካብ ገዛና ጀሚርና ሃገር ንበል ፣ ኤርትራ ንበል፣ እቲ ንሰላሳ ዓመታት ዝተኻየደ መሪርን ነዊሕን ቃልሲ ንናጽነትን ተጋደልትን ሓፋሽ ህዝብን፣ ዝተኸፍለ ረዚን መስዋእትን ስንክልናን ምስ ወለድናን ኣህዋትናን ኣሓትናን ኮፍ ኢልና ንዘክሮን ንመሃሮን ! ኣዕሚቝና ንፈትሾ ! እቶም ተጋደልቲ ካብ ትሽዓትኤን ብሄራት ክልቲኡ ሃይማኖታትን ክልቲኡ ጾታታትን ምንባሮም ክንርዳእ ኢና። እንተረኸቡ ክበልዑ ብሓንሳብ  ክሰትዩ ብሓንሳብ  ክስዉኡ ብሓንሳብ ክቖስሉን ክስንክሉን ከኣ ብሓንሳብ እዮም። ነዚኣ ካብታ ጸባብ ገዛና ክሳብ ዘይተረዳእናያ ብዛዕባ ኤርትራን ኤርትራውነትን ክንፈልጥን ክንሓስብን ዘይሕሰብ እዩ። ኣብዛ ሚእትን ዕስራን ሓደን ሽሕ ኪሎ ሜተር ትርብዒት ኣቢሉ ዝኸውን ስፍሓት መሬት ዘለዋ ኤርትራ እዞም ልዕሊ ሚእቲ ሽሕ ሰማእታት ኣብ ብመላኣ ኤርትራ እዩ ደሞም ፈሲሱን ሓመድ ኣዳም ለቢሶም ዘለዉን። ነዚ ክውንነት እዚ ቅድም ኣብ ገዛና ደሓር ጎረባብትናን ከባቢናን ምስ እንርድኦን እቲ ኤርትራን ኤርትራውነትን ብግቡእ ክንርድኦ ንኽእል፣ ሕድሪ ሰማእታትና ከኣ ብግቡእ ተረዲእና ኣብ ምትግባሩ ኢድ ንኢድ ተተሓሒዝና ለይትን ቀትርን ኣስሚርና ንኽንሰርሕ ዘይጽንቀቕ ውሽጣዊ ሓይሊ ይኾነና። ውሽጣዊ ሓይሊ ዘለዎ ሕብረተሰብ ከኣ ንዝመጸ ተጻብኦታት መኪቱን ደርዒሙን ህላውነቱ ከም ዘውሕስን፣ ብዝተሓባበረ ቅልጽም ንምድረ በዳ ናብ ናይ መሶብ እንጌራ ከም ዝቕይር ካብ ከም እስራኤል ዝኣመሰላ ሃገራት ነቲ ነጀብ ዝተባህለ ጥር ዝብል ሳዕሪ ዘይበቝሎ ዝነበረ ምድረ በዳ ትሕተ ባይታዊ ማይ ኣውጺኦም ነቲ ምድረ በዳ ናይ በብዓይነቶም ፍረታት ኣልሚዖም ናብ ገነት ቀይረሞ፣ ንዕኦም ኣኺሉስ ናብ መላእ ዓለም ንሰደድ ዝለኣኽ ዘሎ ፣ ክንርዳእ ንኽእል። ንሕና ኤርትራውያን ዘላትና ፍልጠት ትንኣስ ትዕበ ኣብ ህዝብናን ሃገርናን እንተ ደኣ ዘይ ኣውዒልናያ መኺና ተሪፋ ማለት እዩ። ቅድሚ 73 ( ሰብዓን ሰለስተን ) ዓመት ኤርትራ ብደረጃ ምዕባለ ካብ መላእ ኣፍሪቃ ፣ ካልኣይቲ ኔራ። ሎሚኸ ሃገርና ኣበየናይ ደረጃ ኣላ ? ነፍሲ ወከፍና ሓንጎልና ነስርሓዮ፣ ነስፍሓዮ ንዘላትና ፍልጠት ኣይንተዓበየላ ! ተሃላለኽትን ጻሕተርቲ ሓውን ካብ ምዃን ክንቍጠብ ኣለና። ኮረይትን ሓንገትን ምዃን ንድሕሪት እምበር ንቕድም ኣየሰጉመናን እዩ። እዚ ሓወይ ወዲ ዓደይ ወዲ ሩባይ ዝብል ምሽሙሽ ቀቢላውን ኣውራጃውን ሕማምን ብኩል ኣተሓሳስባን ኣወጊድና ኤርትራዊ ሓወይ ዝብል ኣተሓሳስባ ኣማዕቢልና  ብፍቕርን ሕውነትን እንተ ደኣ ሰሪሕና ብዘለና ተሓጒስናን ኮሪዕናን ክንነብር ንኽእል ኢና። ሃገር ኣለና ባህርያዊ ጸጋታት ኣለዉና ሃየ ንጠቐመሎም። ኤርትራዊ ዜጋ ኣብ ዝሃለኻ ሃሉ ኤርትራዊ ኢኻ ! ኤርትራዊ ክትከውን ዝበቓዕካ ከኣ ብመስዋእቲ ልዕሊ ሚእቲ ሽሕ ለይ ለይ ዝብሉ ኣባጽሕን ለይ ለይ ዝብላ ጎራዙትን ምዃኑ ፍለጥ ! ነፍሲ ወከፍ ዜጋ ናይዛ  ሃገር ኣብ ልዕሊ መቓብር እዞም ሰማእታት፣ ብዝተሓባበረ ቅልጽም ልምዕትን ስልጥንትን ኩሉ ዜጋኣ ተሓጒሱን ቀሲኑን ጸጊቡ ዝሓድረላ ኣፍ ልቡ ነፊሑ ዝኸደላ ዘዝተወልደ ቆልዓ ናይዛ ሃገር ጥዕንኡ ተሓልዩ ብትምህርቲ ተኾስኲሱ ዝዓብየላ ሃገር ክንፈጥር ሕድሪ ኣለና !